En 50-årig kvindelig køreskoleelev har mistet livet under øvekørsel onsdag formiddag.

Ulykken skete ifølge Helsingør Dagblad, efter at kvinden kørte galt i rundkørslen Skindersøvej-Kongevejen-Skindersøvej ved Espergærde.

Kvinden var i gang med at tage motorcykelkørekort og var ude på øvetur med andre elever, da hun mistede herredømmet over sin motorcykel.

Nordsjællands Politi bekræfter samtidig dødsfaldet. På Twitter skriver politikredsen, at kvinden gik i stå i rundkørslen, og da hun fik startet motorcyklen igen, mistede hun herredømmet.

Der er umiddelbart tale om, at kvinden gik i stå i rundkørslen, og da hun fik tændt MC’en igen, mistede hun herredømmet, hvorpå hun kørte ud i skovkanten og ramte et træ. Sidenhen blev hun erklæret død på ulykkesstedet. Af hensyn til de pårørende har vi ej yderligere #politidk https://t.co/mruvVWETQM — Nordsjællands Politi (@NSJPoliti) 24. oktober 2018

Helsingør Dagblad har talt med et vidne, der kørte foran kvinden. Vedkommende forklarer, at han så kvindens motorcykel køre på baghjul med høj fart ud gennem rundkørslen.

Efterfølgende kørte kvinden af vejen og ud i skoven, hvor den 50-årige ifølge vidnet kolliderede med et træ.

Vidner på stedet forsøgte efterfølgende at give kvinden hjertemassage på stedet.

Men selvom læger og ambulancefolk stødte til, stod hendes liv altså ikke til at redde, og kvinden blev ifølge Nordsjællands Politi erklæret død på ulykkesstedet.

Det er nu op til politiet at undersøge årsagen til ulykken nærmere.

Bilinspektører er netop nu i færd med at undersøge motorcyklen, som kvinden kørte på, nærmere.

Kvindens ansvarlige kørelærer skal samtidig afhøres.

Politiet vil af hensyn til de pårørende ikke oplyse yderligere om ulykken.